钦定古今图书集成/明伦汇编/氏族典/第352卷 > 《廖用贤尚友录》 > 侯植
## 钦定古今图书集成/明伦汇编/氏族典/第352卷 > 《廖用贤尚友录》 > 侯植

按《周书侯植传》，“植字仁干，上谷人也。燕散骑常侍龛
之八世孙。高祖恕，魏北地郡守，子孙因家于北地之
三水，遂为州郡冠族。父欣，泰州刺史、奉义县公。植少
倜傥，有大节，容貌奇伟，武艺绝伦。正光中，起家奉朝
请。寻而群盗蜂起，植募勇敢讨贼，以功拜统军，迁清
河郡守。每有战功，除义州刺史。在州甚有政绩。及齐”
神武逼洛阳，植从魏孝武西迁。大统元年，授骠骑将
军、都督，赐姓“侯伏侯”氏，进大都督。宇文仲作逆，植从
独孤信讨擒之，封肥城县公，又赐姓贺屯。魏恭帝元
年，从平江陵，进骠骑大将军。六官建，拜司仓下大夫。
孝闵帝践祚，进爵郡公。晋公护忌之，植惧不免祸，遂
以忧卒，谥曰节。子定嗣，位至车骑大将军、仪同三司。